Grendel, Gábor, podpredseda NR SR (2021-06-17):
Ďakujem pekne. Najskôr teda budeme hlasovať o týchto procedurálnych návrhoch na doplnenie programu. Ale ešte vás chcem informovať, že na základe listu navrhovateľa podávam návrh, aby sa o tlači 517 hlasovalo po schválení tlače 562. Čiže aby sa o tlači 517 hlasovalo po schválení tlače 562. Ideme teraz hlasovať o jednotlivých procedurálnych návrhoch. Ako prvý je to procedurálny návrh pána poslanca Filipa Kuffu a zároveň aj pána poslanca Miroslava Suju o stiahnutie bodu č. 79 z programu 32. schôdze. Prosím, prezentujte sa a hlasujte. (Hlasovanie.) Prítomných 108 poslancov, za 39, proti 48, zdržalo sa 18, nehlasovali 3. Tento procedurálny návrh sme neschválili. Teraz budeme hlasovať o procedurálnom návrhu pána poslanca Fica za skupinu poslancov, aby Národná rada Slovenskej republiky prijala uznesenie Národnej rady Slovenskej republiky o zastavení očkovania detí vo veku od 12 do 16 rokov. Prosím, prezentujme sa a hlasujme. (Hlasovanie.) Prítomných 109 poslancov, za 39, proti 45, zdržalo sa 23, nehlasovali 2. Tento procedurálny návrh sme neschválili. Budeme teraz hlasovať o návrhu pána poslanca Miroslava Suju o zaradenie zákona o plošnom odškodnení malých podnikateľov. Prosím, prezentujte sa a hlasujte. (Hlasovanie.) Prítomných 107 poslancov, za 36, proti 12, zdržalo sa 51, nehlasovali 8. Tento návrh sme neschválili. Pán poslanec Suja, ten druhý procedurálny návrh o stiahnutie bodu bol vybavený spoločným hlasovaním. A posledný návrh na doplnenie dal pán poslanec Štefan Kuffa, aby Národná rada uznesením zaviazala ministra zdravotníctva, aby na septembrovú schôdzu predložil návrh zvýšenia platov lekárov a zdravotníckych pracovníkov. Prosím, prezentujte sa a hlasujte. (Hlasovanie.) Prítomných 110 poslancov, za 37, proti 4, zdržalo sa 67, nehlasovali 2. Návrh pána poslanca Kuffu sme neschválili. Panie poslankyne, páni poslanci, budeme teraz hlasovať podľa § 21 ods. 1 zákona o rokovacom poriadku o návrhu na vyslovenie súhlasu Národnej rady s vystúpením poslancov Európskeho parlamentu na 32. schôdzi Národnej rady, ako aj o návrhu postupu prerokúvania informácie poslancov Európskeho parlamentu, tak ako som to uviedol. Prosím, prezentujme sa a hlasujme. (Hlasovanie.) Prítomných 110 poslancov, za 101, proti 3, zdržalo sa 5, nehlasoval 1. Tento návrh sme schválili a konštatujem, že Národná rada súhlasí s vystúpením poslancov Európskeho parlamentu na 32. schôdzi a schvaľuje postup prerokúvania uvedeného bodu programu. Teraz ešte dám hlasovať o mojom návrhu na zmenu návrhu programu. Prosím, prezentujme sa a hlasujme. To bola tá tlač 517 po schválení tlače 562 (Hlasovanie.) Prítomných 111 poslancov, za 110, proti nikto, nezdržal sa nikto, nehlasoval 1. Konštatujem, že Národná rada tento návrh na zmenu návrhu programu schválila. Teraz dávam hlasovať o programe schôdze ako o celku. Prosím, prezentujme sa a hlasujme. (Hlasovanie.) Prítomných 74 poslancov. Konštatujem, že Národná rada nie je v tejto chvíli uznášaniaschopná. Vyhlasujem 30-minútovú prestávku do 9.51 hod. (Krátka pauza.) Ospravedlňujem sa, nie polhodinovú, 15-minútovú prestávku, lebo sme už inde v rokovacom poriadku, takže 15-minútovú, to znamená, že 9.36 hod. (Prestávka.) (Po prestávke. Zaznievanie gongu.)